החלטת היועץ המשפטי לממשלה אביחי מנדלבליט בתיקי נתניהו היא אירוע חסר תקדים, שעבורי הוא לא פחות מהפיכה משפטית. אני מאוד עצוב, מאוד כואב ומאוד חושש. מעולם לא גידפתי את מנדלבליט או את אחד המשפטנים, וגם כעת אני מנסה לנתק לרגע את הרגש ולהסתכל על המציאות הזו מבחוץ. המערכת המשפטית הורידה על ראש הממשלה את הטיל, כיתרה אותו לחלוטין, ולא בטוח שכתב האישום הוא סוף פסוק.
אני לא מכיר מקום שבו הדמוקרטיה נותנת את כל הכוח לממסד המשפטי. מול עיני מצטייר 'קלוז'ר' מעורר פלצות שבו אותם אנשים שהחליטו על כתב האישום של נתניהו, אלה שישבו אחר כך בשימוע בנפש חפצה ובתוך חודש קצר סיימו את ההליך - הם אלה שגם יחליטו אם נתניהו יוכל או לא יוכל להרכיב ממשלה. אם יעשו את זה הם ינצלו סעיף טכני קטן ויתעלמו מחוק יסוד: הקמת הממשלה. וזה תרחיש שיכול בהחלט לקרות.
יש שיגידו שהיועמ"ש ואנשיו לא צריכים את הצעד הזה. שהם כבר קיבלו את מה שרצו ושאם יעשו עוד צעד אחד מהסוג הזה הם יעוררו זעם גדול באמת. לתחושתי, הם דווקא לא יצליחו להתאפק.
מדינה שלמה הייתה בהמתנה להחלטתו של היועמ"ש בתיקי ראש הממשלה. רק בדיעבד אני מבין עד כמה המגעים הקואליציוניים שהתקיימו מאז הבחירות היו מיותרים, בעיקר מצד כחול לבן. כל השחקנים במערכת הפוליטית, לרבות ח"כ גדעון סער, חיכו למוצא פיו של מנדלבליט. ציפו להחלטת המשפטנים בעניין נתניהו שתיחלץ את הערמונים מהאש. ומה עכשיו? עדיין לא ברור האם הליכוד וגדעון סער ינטשו את ראש הממשלה.
במדינה שלנו שולט ממסד אליטיסטי, המורכב מבכירי האקדמיה, הפרקליטות והצבא. אי אפשר להגזים ביכולת ההשפעה של הממסד הזה, שדי ברור מי שולט בו ומאיזה צד של המתרס הוא מגיע (למעט כמה עלי תאנה, כמובן).
עמיתי אבישי בן חיים ניתח נכונה את המצב, לדעתי, כשגרס שהליכוד היא מפלגה אנטי־ממסדית. אם שואלים אותי כיצד ייראה הליכוד בעידן שאחרי נתניהו, והאם גדעון סער יוכל לאחד מאחוריו את כל הכוחות בתוך הימין ולהוביל אותו לשלטון - אני בספק מאוד גדול. לטעמי, בנימין נתניהו הוא אחד האחרונים שידע לעשות את האיזון הזה. אחריו המבול. כל התמונה תשתנה.
האינטרס שלי הוא שנתניהו ייקח את הסיפור הזה עד הסוף - אבל בסוף אלה החיים שלו. צריך לומר את האמת. לאורך כל השנים האחרונות יכולנו לעסוק בנתניהו, מכיוון שמצבה הכללי של המדינה היה טוב ושקט. לכן ראש הממשלה הפך מושא סיקור, ובהמשך גם ללחם חוקם של השמאל הישראלי, של התקשורת.
והנה, אתם מאוד קרובים לזה. כרגע הכוחות שלנו מכותרים לחלוטין, והשאלה אם נצליח או לא נצליח לפרוץ את הכיתור. כנראה הצלחתם בתקשורת להפיל את נתניהו. ממה אתם כל כך מאושרים?
מתוך תוכניתו של אראל סג"ל, ראשון עד רביעי ב־11:00 ב־103fm.